**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év február hó 25. napján tartandó ülésére**

*5. napirendi pont*

**Tárgy: Előterjesztés Berzence Nagyközség Polgármesterének 2025. évi cafeteria-juttatás megállapításáról.**

**Előterjesztő: Boti Ferenc jegyző**

**Ügyiratszám: BER/244-1/2025.**

**Tisztelt Képviselő-testület!**

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/A. § (1) bekezdésében foglaltak szerint a főállású polgármester foglalkoztatási jogviszonya a képviselő-testület és a polgármester között választással létrejövő, sajátos közszolgálati jogviszony, a polgármester tekintetében a képviselő-testület gyakorolja a munkáltatói jogokat.

A Kttv. 225/J. § (1) bekezdés rendelkezik arról, hogy a képviselő-testület a polgármester foglalkoztatási jogviszonyával, fegyelmi és kártérítési felelősségének megállapításával kapcsolatos hatáskörét nem ruházhatja át.

A Kttv. 225/L. § (1)-(2) bekezdései alapján a polgármesteri foglalkoztatási jogviszonyra megfelelően alkalmazni kell a Kttv. 151. §-ában foglaltakat. A Kttv. 151. §-a arról rendelkezik, hogy a kormánytisztviselő cafeteria juttatásként – választása szerint – a személyi jövedelemadóról szóló 1995. évi CXVII. törvény 71. § (1) bekezdésében felsorolt juttatásokra, legfeljebb az ott meghatározott mértékig és feltételekkel a Kormány által meghatározott rendben jogosult. A kormánytisztviselőt megillető cafeteria-juttatás éves összege nem lehet alacsonyabb az illetményalap ötszörösénél.

A Berzencei Polgármesteri Hivatalnál (a továbbiakban: Hivatal) foglalkoztatott közszolgálati tisztviselők esetében a közszolgálati tisztviselők részére adható juttatásokról és egyes illetménypótlékokról szóló 249/2012.(VIII.31.) Korm. rendelet 9. § (2) bekezdése alapján a közszolgálati tisztviselőt megillető cafeteria-juttatás éves összegét, ha jogszabály eltérően nem rendelkezik – a hivatal szervezet vezetője (jegyző) a közszolgálati szabályzatban határozza meg.

A Hivatal köztisztviselői tekintetében a Kttv. 151. § (3) bekezdése alapján a hivatali szervezet vezetője a közszolgálati szabályzatban rendelkezik a cafeteria-juttatás igénybevételének részletes szabályairól, elszámolásának rendjéről és visszatérítésének szabályairól.

A Kttv. fent hivatkozott rendelkezései kizárólag a polgármester részére adható cafeteria-juttatás kötelező legkisebb mértékét határozza meg, ezért a polgármester tekintetében a Képviselő-testületnek minden évben kell határozatot hoznia a cafeteria összegéről, a cafeteria juttatás igénybevételének részletes szabályairól, elszámolásának rendjéről és visszatérítésének szabályairól.

A cafeteria juttatás éves összege nem lehet alacsonyabb az illetményalap (polgármester esetében a törvény szerinti illetményalapot kell figyelembe venni) ötszörösénél, azaz 193.250,-Ft-nál, és – figyelembe véve Magyarország 2025. évi központi költségvetéséről szóló 2024. évi XC. törvény 64. § (3) bekezdésében foglaltakat – a 2025. évben nem haladhatja meg a nettó 400.000 Ft-ot.

Javasoljuk, hogy a polgármester cafeteria-juttatása a 2025. évben az éves keretösszeg maximumában, azaz nettó 400.000,- Ft-ban legyen megállapítva.

**Határozati javaslat:**

**Berzence Nagyközség Önkormányzat Képviselő-testületének**

**…/2025.(II.25.) képviselő-testületi határozat**

Berzence Nagyközség Önkormányzat Képviselő-testülete Keszericze István polgármester 2025. évi cafeteria juttatásának keretösszegét nettó 400.000,-Ft-ban állapítja meg azzal, hogy a cafeteria-juttatás igénybevételének, elszámolásának és visszafizetésének szabályaira a Berzencei Polgármesteri Hivatal Közszolgálati Szabályzatában foglaltakat kell alkalmazni.

Felelős: Boti Ferenc jegyző

Határidő: Értelem szerint.

Berzence, 2025. február 3.

|  |  |
| --- | --- |
|  | Boti Ferenc |
|  | jegyző |